Man staan “uit die dood” op; jaag roubeklaer die skrik op die lyf‘n Vrou wat ‘n familielid se graf in Brasilië gaan besoek het, is die skrik op die lyf gejaag toe ‘n man uit ‘n graf uit “opgestaan” het. Die vrou, wie se naam nie bekend gemaak is nie, was by ‘n begraafplaas in Sao Paulo toe sy vreemde geluide gehoor en die grond naby ‘n graf sien beweeg het. Sy het toe gesien hoe ‘n man, wat lewend begrawe is, probeer het om uit die graf te kom. “Ek was angsbevange om te sien hoe ‘n man, wat ek gedink het is dood, probeer om uit die graf op te staan,” het die vrou gesê. Die vrou het owerhede in kennis gestel en nooddienste het opgedaag om die man te help. Hy kon reeds sy kop en arms uit die grond oplig. Dit is nog nie duidelik hoe dit gebeur het dat die man, wat by die stadsaal gewerk het, lewend begrawe is nie. Hy het vermoedelik in ‘n ander gedeelte van die stad in ‘n bakleiery betrokke geraak en is erg aangerand, het die Daily Mail berig. Hy is na ‘n plaaslike hospitaal geneem vir verdere behandeling. Alhoewel beamptes in die stad die voorval bevestig het, kon hulle nie die toestand van die man bekend maak nie.